डफिन्सकै जित
उपाधिमा ह्याट्रिक गरेको क्यामरुनी क्लब डफिन्स एफसीले पुलिसविरुद्ध फेरि एकपल्ट जित हासिल गरेको छ । तिलोत्तमा गोल्डकपमा फाइनलमा पराजित गरेको २४ घण्टाभित्रै डफिन्सले पोखरामा पुलिसलाई क्वाटरफाइनलमा २–१ ले हराएको हो । 
लेखनाथ — उपाधिमा ह्याट्रिक गरेको क्यामरुनी क्लब डफिन्स एफसीले पुलिसविरुद्ध फेरि एकपल्ट जित हासिल गरेको छ । तिलोत्तमा गोल्डकपमा फाइनलमा पराजित गरेको २४ घण्टाभित्रै डफिन्सले पोखरामा पुलिसलाई क्वाटरफाइनलमा २–१ ले हराएको हो । पोखरा रंगशालामा जारी १७ औं आहा–रारा गोल्डकपमा सहभागी हुन दुवै टिम बुटवलमा सोमबार फाइनल खेलेर रातारात पोखरा आएका थिए । डफिन्सले पुलिसलाई सडनडेथमा हराएको थियो । बुटवलको हारको बदला लिने राम्रो अवसर डिफेन्डिङ च्याम्पियन पुलिसले गुमाउन पुग्यो । क्याराभान गोल्डकप र पाँचपल्टको आहा–रारा संस्करण जितेको पुलिसका लागि मंगलबारको खेल जित्नै पर्ने दबाब थियो । धरानमा बूढासुब्बा गोल्डकपमा सेमिफाइनलमा डफिन्ससँग सडनडेथमै हार्दा लागेको चोटमा पोखराले मल्हमपट्टी लगाएन । फलस्वरूप फेरि उपाधिको चाहनालाई अधुरै छोडेर पुलिस मैदान बाहिरियो । मनकामना केबुलकार पोखरा कप, बूढासुब्बा गोल्डकप र तिलोत्तमा गोल्डकप जितमा फुरुंग भएको डफिन्सले सिजनको चौथो उपाधिको ढोका उघार्‍यो । सेमिफाइनलमा बिहीबार त्रिभुवन आर्मीसँगको भेट पक्का गर्‍यो ।खेलको पहिलो हाफमा अग्रता लिएको डफिन्सलाई निर्धारित समयमा पुलिसले बराबरीमा रोकेपनि अतिरिक्त समय फलदायी भएन । पहिलो हाफमा कर्नरलाई सदुपयोग गर्दै डफिन्सले सुरुआती अग्रता लियो । खेलको ३७ औं मिनेटमा अहन्दा इशाह एलोयजको कर्नर बललाई बिइक आन्द्रे थियरीले पेनाल्टी एरियाको मध्यभागबाट कडा प्रहार गरे । डिफेन्सले छेकिएका पुलिसका गोलकिपर शत्रुघन चौधरीले बलको भेउ पाएनन् । हाफ भली सटले गोलको दिशा लियो । पहिलो हाफमा पुलिसले उत्कृष्ट खेल प्रस्तुत गर्न सकेन । विदेशी क्लबसँगको निरन्तर हारले विभागीय टिमको साख जोगाउनै पुलिसलाई हम्मेहम्मे पर्‍यो । दोस्रो हाफमा केही सुधारिएको पुलिसले इन्ज्युरी टाइममा अन्तिम मौका पायो । सुशील सुवेदीले उत्कृष्ट गोल गरेर खेल बराबरीमा ल्याए । उनले सुमन लामाको कर्नरलाई हेड गर्दै गोल गरे । पुलिसलाई पक्षमा देखिएका अत्यधिक दर्शकलाई खुसी मिल्यो । पुलिस हार्ने ठानेर रंगशालाबाट बाहिरिन लागेका दर्शक रोकिए । मौसम प्रतिकूलताका कारण अतिरिक्त समय २० मिनेट थपियो । बराबरीको यात्रा थपिएको समयको पाँचौं मिनेटमै भताभुंग भयो । पुलिसको डिफेन्सको कमजोरीको फाइदा डफिन्सले लिइछाड्यो । स्ट्राइकर यान्निक ओवनाले डिफेन्सलाई बिट गर्दै बल अगाडि बढाएर पेनाल्टी एरियाभित्रबाटै प्रहार गरेको बलले जाली हल्लायो । फेरि एकपल्ट पोखराको मैदानमा जितको खुसियाली मनाइयो । टेक्निकलभन्दा मुढे बलले खेलेका डफिन्सका खेलाडीका अगाडि पुलिसको केही जोर चलेन । पुलिसले पाएका केही अवसर गुमायो । खेलको २६ औं मिनेटमा मनबहादुर परियारको फ्री किकमा सुमन सुवेदीले हेड गर्दा बल बाहिरियो । खेलको ३४ औं मिनेटमा अर्को अवसर पुलिसले चुकायो । नीरकुमार राईको प्रहारले गोललाइनको दिशा लिन सकेन । ५६ औं मिनेटमा रवि पासवानको प्रहार बारमाथिबाट बाहिरियो । ७२ मिनेटमा भरत शाहको प्रहार बारमा लागेर फर्किंदा पुलिस अभागी ठहरियो । ७५ औं मिनेटमा पनि मिलन राईको पासमा शाहले फाइन टच दिन सकेनन् । हार निश्चित भएपछि निराश देखिएको पुलिसले अन्तिम समयमा अर्को झडका बेहोर्‍यो । विपक्षी खेलाडीलाई धकेलेपछि हरि कठायत रातो कार्ड खाँदै मैदानबाट बाहिरिन बाध्य भए । दस खेलाडीमा समेटिएपछि अन्तिम अवसरका रूपमा पाएको फ्री किकमा पुलिसले जादू चलाउन सकेन । खेलमा म्यान अफ द म्याच क्यामरुनी टोलीका खेलाडी बिइक घोषित हुँदै नगद ५ हजार रुपैयाँ पुरस्कारस्वरूप पाए ।पुलिसका प्रशिक्षक अनन्तराज थापाले विदेशी टिमले निरन्तर जित हासिल गर्दा नेपाली फुटबलको स्तरबारे सोच्नैपर्ने बेला आएको बताए । उनले यात्रा र थकानकै कारण शारीरिक रूपमा बलिया खेलाडी भएका डफिन्ससँग हार्नुपरेको जनाए । आहा–रारा गोल्डकपको पहिलो सेमिफाइनल खेल बुधबार रुस्लान थ्रीस्टारले विभागीय टोली एपीएफसँग खेल्नेछ ।